**LINDA SHALA**

**Nënkryetare e Bordit të Federatës së Basketbollit të Kosovës**

*Linda Shala ka lindur në vitin 1966 në Mitrovicë. E martuar, nënë e një fëmije, jeton në Prishtinë.*

Linda Shala është një personalitet publik, e njohur për shoqërinë kosovare për punën dhe aktivitetet e saj në fusha të ndryshme të jetës.

Fillimet e saja profesionale janë të lidhura me gazetarinë televizive, për të vazhduar me ndërmarrësi që e renditin atë ndër gratë e para në fushën e biznesit në Kosovë.

Kryetarja e parë grua e klubit të basketbollit Trepça nga Mitrovica në konkurrencën e meshkujve, promotore e fuqizimit ekonomik të vendit, grave dhe ambientit të favorshëm për zhvillim të potencialit të rinisë së Kosovës.

E diplomuar në Fakultetin Ekonomik të Universitetit të Prishtinës, Studimet Master i ka përfunduar në Diplomaci dhe Marrëdhënie Ndërkombëtare. Nga gjuhët e huaja flet dhe shkruan atë angleze dhe serbe.

Profesionin e gazetarisë e filloi në Radio Televizionin e Prishtinës (RTP) dhe pas luftës në Radiotelevizionin e Kosovës, ku ishte pjesë e ndërtimit të këtij institucioni si Producente Ekzekutive.

Në vitin 2003 ajo iu kthye biznesit dhe menaxhon me biznesin e saj duke u përkushtuar edhe në menaxhimin e KB Trepça dhe kontributin e saj disavjeçar në Bordin e Federatës së Basketbollit të Kosovës.

Kryetare e Komisionit për shpalljen e Sportistit të Vitit-Koha Group, Nënkryetare e Dhomës Ekonomike të Grave të Kosovës.

Për dy mandate anëtare e Bordit te Fondacionit Kosovar për Shoqëri të Hapur. Anëtare e Bordit të DOKUFESTIT, anëtare e Komitetit Drejtues të projektit Zviceran PPSE- promovimi i Punësimit në Sektorin Privat, Anëtare e Komitetit Drejtues të Projektit Zvicran EYE – Fuqizimi i Punësimit të Rinjve, Anëtare e Bordit të KB Trepca.

Nga kompania mediale “Koha Group” është shpërblyer me mirënjohje të veçantë për kontributin në avancimin e sportit në Kosovë dhe ndërkombëtarizimin e tij.

Kuvendi Komunal i Mitrovicës e ka nderuar me çmimin “LAH NIMANI” për kontributin e dhënë në fushën e sportit.

Grupi i Grave Deputete të Parlamentit të Kosovës e ka shpallur “Afaristen e suksesshme të vitit”.

Kompania e saj Data Project Electronics është shpërblyer me çmimin FIDES për filantropi dhe përgjegjësi korporative në nivel nacional.